De fant en måte å hjelpe barnefamilier til jul. Og nå er det allerede fullt. 
De startet sitt julehjelpkonsept i Bærum. Nå er de fulltegnet og håper ordningen kan utvides til andre kommuner.  – Unnskyld, kunne du tenke deg å hjelpe en barnefamilie til jul?  Spørsmålet får mange til å stoppe opp og snakke med de to kvinnene utenfor matbutikken på Jar.  Lucia Skaven (23) og Ane-Marte Weng (41) tror de har truffet en nerve hos bærumsfolk som ønsker å hjelpe andre.  For mange har det tøft nå i dyrtiden. 6 av 10 med dårlig økonomi vet ikke om de har råd til jul i år, ifølge Frelsesarmeen.  Rundt 600.000 nordmenn gruer seg til jul, ifølge Unicef Norges årlige juleundersøkelse. Det er særlig de med lav inntekt og barnefamilier som er mest pessimistiske, viser undersøkelsen. Men i andre enden er det mange som ønsker å bidra. Julehjelperne i Bærum startet et konsept. – Vi bor i en av de rikeste kommunene i landet, et sted med store forskjeller. Jeg har lenge tenkt at jeg har lyst til å gjøre noe, men så ble det aldri noe av. Før nå, sier Skaven. Slik fungerer det Opplegget heter «Jula i boks». Det fungerer slik: – Man velger selv hvor mye man har lyst til å gjøre ut av det, forteller Skaven.  Ønskene til boksen kan være litt julemat, dessert og litt snacks og julegaver til barna på rundt 300 kroner hver.  Hentet inspirasjon fra Stavanger De to julehjelperne kjente ikke hverandre fra før. Men begge hadde henvendt seg til frivillige organisasjoner for å avdekke hva som er behovet i kommunen. Til vanlig jobber de som konsulenter. Og med sitt nettverk av digitale hoder og lang research har de brukt et år for å få det logistiske på plass. De fikk inspirasjon og råd fra organisasjonen «Gi en jul» i Stavanger. I samarbeid med sosialtjenestene i kommunen fant de til slutt sin egen form. – Det er en personlig måte å hjelpe på selv om man ikke kommer i direkte kontakt med familien man hjelper, sier Skaven. Fulltegnet allerede Duoens tilbud kommer i tillegg til de andre initiativene av julehjelp i kommunen. De forsikrer at de er seriøse. De har eget organisasjonsnummer, bankkonto og et nært samarbeid med sosialtjenestene og frivillige organisasjoner i kommunen. – Ved andre private initiativ har man kanskje kunnet hjelpe noen, men fått tusenvis av henvendelser og ikke klart å hjelpe så mange andre, sier Weng.  Og allerede før julemåneden er i gang, har «Jula i boks» fått inn alle de giverfamiliene de trenger i år. De tar fortsatt imot donasjoner, og nå kan det hende tilbudet utvides til andre kommuner. De har fått flere henvendelser fra personer i Oslo og andre kommuner som også ønsker å tilby julehjelp.  – Vi håper jo at vi kan utvide tilbudet i vår kommune allerede neste år, for det er et behov her, sier Skaven.  Tar ikke betalt 21. desember skal alle boksene gis og mottas.  Og hvis det blir bokser til overs, vil de bli donert til Frelsesarmeen som tar vare på mat og gaver til senere bruk.  – Hva får dere igjen for å gjøre dette?  – Ingen penger, men mye glede. Dette er en mulighet for oss å gjøre noe for andre, en direkte julehjelp til noen som trenger det, sier Weng. 
Lucia Skaven og Ane-Marte Weng har laget konseptet «Jula i boks» for å hjelpe barnefamilier i julen i Bærum. Konseptet fungerer ved at giverfamilier samler inn mat og gaver i en boks som mottagerfamilier henter ut anonymt. «Jula i boks» er nesten fulltegnet i Bærum, men de ønsker å utvide tilbudet i fremtiden.